โตเกียวมารีนพึ่งพาตัวแทนขาย2.3พันล.
โตเกียวมารีนประกันชีวิตเดินหน้าขายประกันเบี้ย 2,300 ล้านบาท ผ่านตัวแทน
11 ม.ค. 2555

โตเกียวมารีนประกันชีวิตเดินหน้าขายประกันเบี้ย 2,300 ล้านบาท ผ่านตัวแทน
นายฮิโรชิ ทาเทอิชิ กรรมการผู้จัดการ บริษัท โตเกียวมารีนประกันชีวิต เปิดเผยว่า ในปีนี้บริษัทตั้งเป้าทำเบี้ยรับรวมให้ได้ 2,350 ล้านบาท เติบโต 23% ซึ่งสูงกว่าภาพรวมของธุรกิจประกันชีวิตที่คาดว่าอยู่ที่ 15.5%
ทั้งนี้ แบ่งเป็นเบี้ยปีแรก 750 ล้านบาท และเบี้ยต่ออายุ 1,600 ล้านบาท 
สำหรับผลดำเนินงานในปีที่แล้วบริษัทมีเบี้ยรับรวม 1,910 ล้านบาท เติบโต 34% แบ่งเป็นเบี้ยปีแรก 750 ล้านบาท เติบโต 33% และเบี้ยต่ออายุ 1,160 ล้านบาท เพิ่มขึ้น 35% ซึ่งก็ยังมีการเติบโตสูงกว่าธุรกิจประกันชีวิตทั้งระบบ
“เราคาดว่าผลจากวิกฤตอุทกภัยในปีที่ผ่านมา อาจส่งผลกระทบต่อยอดขายในช่วงครึ่งปีแรกของปีนี้อยู่ แต่มีแนวโน้มดีขึ้นในช่วงครึ่งปีหลังนี้ เนื่องจากการฟื้นตัวของธุรกิจประกันชีวิตและกิจกรรมส่งเสริมการขายที่จะมีขึ้นอย่างต่อเนื่อง ทำให้มั่นใจว่าแผนการเติบโตที่วางไว้ 23% ในปีนี้จะเป็นไปได้ตามเป้าหมาย โดยช่องทางขายผ่านตัวแทนยังเป็นช่องทางขายมากที่สุด จึงจะขยายตัวแทนให้มากกว่า 3,000 คน และเปิดสาขาใหม่อีก 9 สาขา” นายฮิโรชิ กล่าว